'Smeulende brande bron tot kommer' | George Herald
'Smeulende brande bron tot kommer'
Thursday, 13 July 2017, 07:23
Voortslepende brande in Wilderness en Knysna is baie moeilik om te blus, en hou 'n unieke bedreiging in vir die omgewing, volgens die Suid-Kaap Grondeienaarsinisiatief.
TUINROETE NUUS - Die heuwels rondom Wilderness en Knysna is steeds in rook gehul met brande wat stadig maar seker "voortbeur", sê Cobus Meiring van die Suid-Kaap Grondeienaarsinisiatief (SCLI).
Hy deel 'n paar gedagtes met ons lesers.
Hierdie tipe brande is geweldig moeilik om te blus, synde dat dit onder die grondoppervlak in die veen brand, waar selfs groot hoeveelhede water dit nie kan blus nie. Die smeulende oppervlaktes is geweldig warm, en inwoners word aangeraai om nie in die geaffekteerde gebiede te stap nie, en veral hulle diere daar uit te hou.
Die effek van die brande is nie altyd dadelik sigbaar nie omrede die plantegroei self nie afbrand nie. Die dodelike effek van die brande is egter baie duidelik wanneer al die plantegroei na 'n week of wat begin verkleur en staande doodgaan. Die rede hiervoor is dat die wortelstelsels verbrand het, en daarmee saam alle voeding en vog uit die grond.
Mettertyd sal die welige plantegroei wel hervestig, maar die dooie bome en struike droog vinnig uit en hou tans 'n groter brandgevaar in as ooit tevore.
SCLI is in gesprek met die Suid-Kaap Brandbestrydingsvereniging (SKFPA) wat tans alle gebiede wat deur die onlangse brande geraak is, karteer en prioritiseer vir moontlike rehabilitasie, en monitering van areas wat 'n verdere brandgevaar is.
Die SCLI tree ook vandag (Donderdag 13 Julie) met die George-munisipaliteit en alle rolspelers in gesprek om areas te identifiseer wat tans blootgestel is aan potensiële wegholbrande en waar onmiddellike stappe geneem moet word om voorkomend op te tree.
Groot gebiede fynbos wat afgebrand het, sal na alle waarskynlikheid volkome herstel, maar die verlies aan habitat vir diere en voëls is kommerwekkend.
Voorts sal SCLI en die owerhede 'n wakende ogie hou oor die teruggroei van indringerplante in die Suid-Kaap ná die brande. Die alomteenwoordige indringerplantegroei het gewis bygedra tot die intensiteit van die Suid-Kaapse brande.
SCLI is 'n openbare platform vir grondeienaars en grondbestuurders in die Suid-Kaap wat belang het by die uitwissing en beheer van uitheemse indringerplante. SCLI word ondertsteun deur die WW SA en die Tafelberg Fonds. Besoek www.scli.org.za vir meer inligting.
Plekke wat nog smeul, is ná die naweek se reën in die George- en Knysna-omgewing heelwat minder, volgens Gerhard Otto, Eden-rampbestuur se hoof.